**ELŐTERJESZTÉS**

**Tiszavasvári Város Önkormányzata**

**Képviselő-testületeinek**

**2022. június 16-án tartandó rendes testületi ülésére**

Az előterjesztés tárgya: A víziközmű vagyon és ahhoz kapcsolódó feladatellátási kötelezettségek Magyar Állam terhére történő átruházásának lehetőségéről

Melléklet:

A napirend előterjesztője: Szőke Zoltán polgármester

Az előterjesztést készítette: Petruskáné dr. Legeza Tímea aljegyző

Az előterjesztés ügyiratszáma: TPH/94/2022.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | Szmsz. 4. melléklet 1.30. pont |
|  |  |

Az ülésre meghívni javasolt szervek, személyek:

|  |  |  |
| --- | --- | --- |
|  |  |  |

Egyéb megjegyzés:

Tiszavasvári, 2022. június 10.

**Petruskáné dr. Legeza Tímea**

**témafelelős**

**Tiszavasvári Város Polgármesterétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 E–mail: tvonkph@tiszavasvari.hu**

Témafelelős: Petruskáné dr. Legeza Tímea

**ELŐTERJESZTÉS**

**- a Képviselő-testülethez -**

**A víziközmű vagyon és ahhoz kapcsolódó feladatellátási kötelezettségek Magyar Állam terhére történő átruházásának lehetőségéről**

**Tisztelt Képviselő-testület!**

**I. Előzmények:**

A Magyar Energetikai és Közmű-szabályozási Hivatal VKEFFO/8893-19/2021. és VKEFFO/8893-19/2021. ügyiratszámú határozataival **Szorgalmatos Község és Tiszavasvári Város** területén közműves szennyvízelvezetés és –tisztítás, valamint közműves ivóvízellátás szolgáltatás végzésére a **Nyírségvíz Zrt-t jelölte ki közérdekű üzemeltetőként, 2022. január 1. napjától 2022. december 31. napjáig.**

Ezzel egyidejűleg a Magyar Energetikai és Közmű-szabályozási Hivatal **kötelezte** az **ellátásért felelős** **Tiszavasvári és Szorgalmatos** **önkormányzatokat**, hogy a közérdekű üzemeltetés időtartamának vége előtt 120 nappal, azaz **legkésőbb 2022. szeptember 2. napjáig** valamely szolgáltatói engedéllyel rendelkező víziközmű-szolgáltatóval **kössenek a települések víziközműveinek üzemeltetésére vonatkozó üzemeltetési szerződést.**

1. **Üzemeltetés bérleti-üzemeltetési szerződés útján**

Egyik lehetőség tehát, hogy **valamely víziközmű szolgáltatóval üzemeltetési szerződést** köt az önkormányzat. A jogszabály lehetőséget ad arra, hogy **bérleti-üzemeltetési szerződés keretében** valósuljon meg az együttműködés, melynek **feltétele, hogy a tulajdonos önkormányzat tagi részesedéssel rendelkezzen** az üzemeltetést ellátó cégben. Ebben az esetben **nem áll fenn a közbeszerzési, versenyeztetési kötelezettség** sem.

Erre vonatkozóan **tájékoztatást és ajánlatot kértem a Nyírségvíz Zrt-től**, hogy **2023. január 1. napjától ebben a konstrukcióban, milyen feltételekkel** valósulhat meg az üzemeltetés, melyre a Nyírségvíz Zrt. az alábbiakról tájékoztatott:

A társaság működési területének bővítése a Társaság **közgyűlésének hatáskörébe** tartozó kérdés. Kedvező döntés esetén a **részvényszerzést követően köthető meg az üzemeltetési szerződés**. Részvényszerzés **adás-vételi szerződés** útján történik, a társaság tulajdonában lévő részvények közül, **névértéken** vásárolnak a csatlakozó önkormányzatok a kialakult gyakorlat szerint.

Jelenleg a **Nyírségvíz Zrt. alaptőkéje¨1.809.001.000 Ft.** (pénzbeli hozzájárulás 101.000,- nem pénzbeli hozzájárulás 1.808.900.000 Ft.)

A társaság az **alaptőkéből jelenleg 40 db egyenként 100.000 Ft. névértékű részvénnyel** rendelkezik, melyekből a csatlakozó önkormányzatok vásárolhatnak.

A bérleti-üzemeltetési szerződés keretében a szolgáltató közműves ivóvízellátás, szennyvízelvezetés üzemeltetését látja el a településen, a víziközmű törvényben rögzített **használati díj ellenében**. **Beruházás elszámolása** a használati díj terhére történik. A szolgáltató **ügyfélszolgálati helyet biztosítana** a településen. A **vagyonértékelés költsége önkormányzatunkat terheli**, melynek költsége a bérleti díj terhére finanszírozható.

**II.1. Feladat átadása a Magyar Állam részére**

Az egyeztetések során **felvetődött annak a lehetősége**, hogy Tiszavasvári Város Önkormányzata az őt terhelő **ellátási felelősséget – feladat és vagyon - a Nemzeti Vízművek útján a Magyar Államra ruházza át (integráció**). Ezzel összefüggésben indokolt és szükséges, hogy egyidejűleg az önkormányzat tulajdonában lévő **víziközmű-vagyon is átruházásra kerüljön** a Magyar Állam javára **térítésmentes vagyonátadás címén**.

Jelen előterjesztés **célja, hogy felhatalmazást kapjak** a Képviselő-testülettől arra, hogy **egyeztetéseket kezdeményezzek** az állami integráció lehetőségéről, illetve **megvizsgáljam** azt, hogy önkormányzatunk **megfelelne-e az integráció jogszabályi feltételeinek**. Az integrációról való **döntés teljesen önkéntes**, vagyis abban Tiszavasvári Város Önkormányzata kizárólag akkor vesz részt, ha erről a Képviselő-testület meghozza döntését.

**II.2. Jogszabályi környezet:**

A *víziközmű-szolgáltatásról szóló 2011. évi CCIX. törvény* (továbbiakban: **Vksztv**.) 1. § (1) bekezdés c) pont alapján a közműves ivóvízellátással és a közműves szennyvízelvezetéssel és –tisztítással kapcsolatos **vízközmű-szolgáltatási feladatok elvégzésének kötelezettsége az államot vagy a helyi önkormányzatot, mint ellátásért felelőst terheli**.

*Magyarország helyi önkormányzatairól szóló 2011. évi CLXXXIX. törvény* (továbbiakban: **Mötv.**) 13. § (1) bekezdés 21. pont szerint **a helyi önkormányzat feladatát képezi a víziközmű-szolgáltatás biztosítása** akkor, ha a víziközmű-szolgáltatásról szóló törvény rendelkezései szerint a helyi önkormányzat **ellátásért felelősnek minősül**. Megállapítható, hogy **Tiszavasvári Város Önkormányzata és Szorgalmatos Község Önkormányzata** a közigazgatási területükön lévő víziközmű-vagyon üzemeltetése tekintetében **ellátásért felelősnek minősülnek.**

**Víziközmű** kizárólag az állam vagy önkormányzat tulajdonában állhat. 2020 decemberében az állami víziközmű stratégiai célokkal összhangban létrejött a **100 %-os állami tulajdonban álló Nemzeti Vízművek Zrt.**, amely **az államot megillető tulajdonosi jogok és kötelezettségek összességét gyakorolja.** A jogszabály lehetővé teszi a **víziközművek tulajdonjogának átruházását az állam**, mint ellátásért felelős **részére**, az állam képviseletében eljáró szervezettel kötött megállapodás alapján - a vonatkozó jogszabályokkal összhangban - nyilvántartási értéken történő átvezetéssel, térítésmentesen. A víziközmű-vagyon átruházása esetén **az állam, mint új ellátásért felelős a fennálló üzemeltetési jogviszony tekintetében a korábbi ellátásért felelős helyébe lép**.

**Amennyiben az érintett víziközmű-rendszeren több ellátásért felelős rendelkezik** tulajdonnal, a víziközmű-rendszer tulajdonjogának átadására csak **az érintettek egyhangú döntése** alapján kerülhet sor.

**II. 3. Integráció előnyei:**

* A tulajdonos önkormányzatok számukra pénzügyi teherrel járó kötelezettségtől (ellátási felelősség) mentesülhetnek, melynek fejében önként vállalják az integrációval járó kötelmek teljesítését;
* A vagyon felértékelés költsége, amely az átadáshoz törvény erejénél fogva kötelező, ebben az esetben nem teljesen az önkormányzaté, hanem fele-fele arányban megoszlik;
* Amennyiben nem az államnak, hanem víziközmű szolgáltatónak adjuk át, abban a konstrukcióban a szolgáltató csupán bérleti díj ellenében, annak mértékéig fejleszt. Ezen felüli fejlesztéshez az önkormányzat forrással nem rendelkezik, továbbá fenntartóként a rendszer egészének biztonságosságáról sincs információnk. Ezek miatt is alapvetően indokolt és szükségszerű az állapotfelmérés. Állami fenntartás esetén nagyobb eséllyel valósulhat meg a rendszer folyamatos korszerűsítése;
* A víziközmű-fejlesztésre fel nem használt források átvételével, illetve a jövőbeni fejlesztésekre, felújításokra vonatkozó források Nemzeti Vízművek Zrt. stratégiai irányítása mellett az üzembiztonság tovább növelhető;
* A munkavállalók számára a csatalakozás kiszámítható foglalkoztatási feltételeket biztosít;
* Az állampolgárok az integrációs lehetőség következményeként nagyobb biztonsággal jutnak a közszolgáltatáshoz, a szolgáltatás színvonala egységesebbé válik.

**II.4. Az integráció feltételei:**

Az integráció alapját az abban részt vevő **önkormányzat, a szolgáltató és az államot képviselő Nemzeti Vízművek Zrt. részéről megkötendő,** a közfeladat- és a vagyonátadást rögzítő **megállapodás képezi**, melynek megkötése valamennyi résztvevő részéről **önkéntes, tárgyalásos folyamat eredményeként történik**.

A folyamat akkor indítható el, ha teljesülnek az alábbi feltételek:

Az önkormányzat Képviselő-testülete felhatalmazza a polgármestert arra, hogy integrációs javaslat kidolgozását célzó **együttműködési megállapodást írjon alá** a Nemzeti Vízművek Zrt.-vel, melynek **célja teljes körű együttműködés az integráció előkészítésében és lebonyolításában.**

Az integrációs javaslat megalapozott előkészítése érdekében az érintett önkormányzatok, szolgáltatók és a Nemzeti Vízművek Zrt. a képviselőikből álló **Projekt Irányító Bizottságot hoznak létre**. E testület alkalmas arra, hogy az előkészítési folyamat során az önkormányzat a képviselője útján a szükséges információkat megkapja és a folyamatot nyomon tudja követni.

Az integráció előkészítése során az **átvilágítással kapcsolatosan felmerülő költségeket egyfelől a csatlakozni szándékozók, másfelől az állam viselik, főszabály szerint 50-50%-ban**.

Fenti feltételek **indikatív jellegűek**, azok a csatlakozni kívánó önkormányzatok **előzetes tájékoztatását szolgálják, annak érdekében, hogy előzetesen mérlegelni tudják a csatlakozás következményeit**.

**Konkrét esetben** az önkormányzatok **csatlakozásának egyedi feltételei** a Nemzeti Vízművek Zrt.-vel lefolytatásra kerülő tárgyalásos folyamat során kerülnek kidolgozásra. Hangsúlyozni szükséges, hogy fenti **feltételek teljesítése sem jelenti automatikusan az integrációs megállapodás megkötését**, mert azt minden esetben **részletes vizsgálat, egyedi körülmények mérlegelése előzi meg** a Nemzeti Vízművek Zrt. részéről.

Fentiek alapján javaslom, hogy a K**épviselő-testület fejezze ki azon szándékát, hogy megvizsgálja az integrációt, mint lehetőséget, és ennek érdekében előzetes egyeztetést** folytasson, majd ez alapján a **konkrét feltételekkel és annak költségeivel kapcsolatban tájékoztassa a Képviselő-testületet,** egyidejűleg tájákoztassa továbbá a viziközmű-rendszer üzemeltetésének további lehetőségeiről**.**

Kérem a Képviselő-testületet az előterjesztés megtárgyalását követően hozza meg döntését!

Tiszavasvári, 2022. június 10.

**Szőke Zoltán**

**polgármester**

**határozat-tervezet**

**Tiszavasvári Város Önkormányzata**

**Képviselő-testülete**

**…./2022. (VI.16.) Kt. számú**

**határozata**

**A víziközmű vagyon és ahhoz kapcsolódó feladatellátási kötelezettségek Magyar Állam terhére történő átruházásának lehetőségéről**

Tiszavasvári Város Önkormányzata Képviselő-testülete„A *víziközmű vagyon és ahhoz kapcsolódó feladatellátási kötelezettségek Magyar Állam terhére történő átruházásának lehetőségéről”* szóló előterjesztéssel kapcsolatbanaz alábbi döntést hozza:

1. Hozzájárul és felhatalmazást ad ahhoz, hogy Tiszavasvári Város Önkormányzata képviseletében a polgármester **előzetes egyeztetést folytasson** az érintettekkel arra vonatkozóan, hogy **fennállnak-e az önkormányzati tulajdonú víziközmű vagyon és ahhoz tartozó feladatellátási kötelezettség Magyar Állam terhére történő átruházásának követelményei,** illetve az **milyen feltételekkel valósulhat meg.**

**Határidő**: azonnal **Felelős:** Szőke Zoltán polgármester

2. Felkéri a polgármestert, hogy az egyeztetések eredményéről tájékoztassa a Képviselő-testületet.

**Határidő**: 2022. július 31. **Felelős:** Szőke Zoltán polgármester